Foto’s: R9 miljoen se vervalste goedere gevindDie klopjag in Bellville Foto: Wes-Kaapse Polisie (verskaf) Die polisie in Bellville, Kaapstad, het Donderdagoggend op die middestad toegeslaan en beslag gelê op vervalste goedere ter waarde van minstens R9 miljoen. “Die polisie het ook beslag gelê op onwettige sigarette ter waarde van R500 000 en ses bokse Khat,” het kol. Tembinkosi Kinana, woordvoerder van die polisie, in ŉ verklaring gesê. Altesaam 20 onwettige immigrante is in hegtenis geneem. “Twee mans van Ethiopië, onderskeidelik 28 en 29 jaar oud, is in hegtenis geneem in verband met die besit van dwelmmiddels en onwettige sigarette,” het hy bygevoeg. Die afsper- en soek-operasie is gelei deur die Suid-Afrikaanse Polisiediens. Beamptes van die Suid-Afrikaanse Nasionale Weermag, metropolisie, verkeersdienste, Suid-Afrikaanse Inkomstediens en die departement van binnelandse sake en handelsmerkspesialiste het ook deelgeneem. ŉ Soortgelyke operasie is in Parow uitgevoer en sewe persone is in hegtenis geneem in verband met gesteelde goedere, dwelmmiddels en vervalste goedere. “Die polisie het beslag gelê op vervalste goedere insluitend CD’s, skootrekenaars en kameras.” Genl.maj. Thembisile Patekile, waarnemende provinsiale polisiekommissaris, het die gesamentlike poging geprys. “Ons doel met die operasies is om wet en orde te herstel,” het Patekile gesê.